**Projekt ismertető**

*BBA-5.4.5/10-2019-00001 azonosítószámú „Komplex áldozatsegítési szolgáltatások az emberkereskedelem áldozatai részére” című projekt*

A Belügyminisztérium által a Belső Biztonsági Alap felhasználására kiírt, BBA-5.4.5/10 számú felhívásra *az Igazságügyi Minisztérium pályázatot nyújtott be, amelyet a Felelős Hatóság támogatásra érdemesnek ítélt meg.*

*Fentiek értelmében az Igazságügyi Minisztérium és a Baptista Szeretetszolgálat Alapítvány, konzorciumi partneri együttműködésben* ***BBA-5.4.5/10-2019-00001 azonosítószámú*** *projektet valósítanak meg* ***„Komplex áldozatsegítési szolgáltatások az emberkereskedelem áldozatai részére”***(a továbbiakban: Projekt)címmel.

**A támogatás összege 99.901.313.- Ft, azaz kilencvenkilencmillió-kilencszázegyezer-háromszáztizenhárom forint.** A támogatás mértéke a Projekt elszámolható költségének 100%-a, amely a Belső Biztonsági Alapból nyújtott 74.925.984.- Ft-ból (a Projekt teljes költségének 75%-a, a támogatás összegének 75%-a), azaz hetvennégymillió-kilencszázhuszonötezer-kilencszáznyolcvannégy forintból, és a Belügyminisztérium által hazai társfinanszírozásként biztosított 24.975.329.- Ft-ból (a Projekt teljes költségének 25%-a, a támogatás összegének 25%-a) azaz huszonnégymillió-kilencszázhetvenötezer-háromszázhuszonkilenc forintból tevődik össze.

*A Projekt egy pilot program végrehajtása, amelynek megvalósítása során elsődleges feladat a komplex áldozatsegítési szolgáltatások nyújtása, amellyel az emberkereskedelem áldozatainak hatékonyabb segítését, ellátását, irányítását, reintegrációját kívánjuk megvalósítani, az emberkereskedelem áldozatául esett, legalább 50 fő részére, 24 hónapon keresztül.*

Az *Igazságügyi Minisztérium*, mint az áldozatsegítés állami intézményrendszerének módszertani, szakmai irányításában közreműködő szerve, kiemelt célként kezeli az emberkereskedelem áldozatai részére az egyénre szabott támogatások biztosítását: *pénzügyi segély nyújtásával, kárenyhítéssel, az áldozatok érdekérvényesítésének elősegítésével, amelynek során pszichológusi és jogi segítségnyújtást biztosít*. Kiemelt cél továbbá, hogy az áldozatok elérése, segítő hálózatba integrálása megfelelően, hatékonyan működjön.

A *Baptista Szeretetszolgálat Alapítvány* – mint Konzorciumi Partner – az *áldozatok szállítását, menekítését, elhelyezését, ellátását végzi, kiegészítő szolgáltatásokat (reintegrációs segítségnyújtás, családgondozás, pénzgazdálkodási tanácsadás) nyújt, direkt asszisztenciát, (ügyintézés a védett házon kívül) valamint utógondozást végez.* A segítségnyújtást már az áldozatok menekítésével és operatív kísérésével megkezdi – saját kidolgozott protokollja szerint –. A Baptista Szeretetszolgálat Alapítvány négy védett házat tart fenn az ország különböző pontjain, amelyekben közel tíz éve biztosítja az áldozatok reintegrációs folyamatba történő bevonását.

A Projekt 3 hónap időtartamú *kommunikációs kampánya* 2021. november 30. napján lezárult. A kampányhoz kapcsolódóan kapmánylogó, 15 poszt, 3 felugró animált banner és 3 videospot készült a 3 fő emberkereskedelem kizsákmányolás témakörben („csicskáztatás”, szexuális és munkacélú kizsákmányolás). A kommunikációs elemek elsősorban az Igazságügyi Minisztérium és a Baptista Szeretetszolgálat Alapítvány felületeire kerültek kihelyezésre. Célunk volt elérni a potenciális áldozatokat, valamint tájékoztatást nyújtunk az igénybe vehető és rendelkezésre álló segítő szolgáltatások

elérhetőségeiről. További célkitűzésünk volt a társadalom minél szélesebb rétegeinek elérése, a társadalmi tudatosság fokozása, az állampolgároknak a téma iránti érzékenyítése, figyelemfelhívás.

*Tanulmánykötetek megírásával* és széles körben elérhetővé tételével bemutatásra kerül *az emberkereskedelem jelenlegi magyarországi helyzete*, *a 2021. december 1. és 2. napján megtartott online szakmai tapasztalatcseréről készülő összefoglaló,* végül *a Projekt megvalósítása során szerzett tapasztalatokat összegző kötet*et tesszük közzé.

*A Projekt végrehajtása során rendszeresen tartunk szakmai tájékoztatókat, szakértői tapasztalatcseréket az emberkereskedelem területén működő állami szervekkel, civil és egyházi szervezetekkel.*

A Projektnek a Konzorciumi Partnerek együttműködésben történő megvalósítását az a meggyőződés inspirálja, amely szerint az állami szervek és a civil szervezetek együttes munkájával valósulhat csak meg az emberkereskedelem áldozatait érintő olyan komplex támogatási és segítségnyújtási rendszer, amely a szolgáltatásmenedzsment és a hálózatosítás koordinációja mellett képes lehet arra, hogy az áldozatok biztonságát megteremtse, számukra megfelelő segítséget nyújtson, és elősegítse az áldozatok társadalomba való visszailleszkedését.

A pilot Projekt végrehajtásának eredményessége a továbbiakban megalapozhatja egy országos modell kiépítését is.

**A projekt megvalósítási időszakának kezdő időpontja: 2020. május 1.**

**A projekt fizikai befejezésének tervezett határideje: 2022. augusztus 31.**

A 2020. május 1. és 2020. július 31. közötti időszakban az Igazságügyi Minisztérium és a Baptista Szeretetszolgálat Alapítvány együttműködési protokolljait dolgoztuk ki *a Projekt keretein belül, 2020. augusztus 1. napjától 2022. augusztus 31. napjáig az emberkereskedelem áldozatai részére nyújtandó komplex áldozatsegítési szolgáltatások biztosításához*. Ennek mentén a *komplex áldozatsegítési szolgáltatások biztosítása 2020. augusztus 1. napjától ténylegesen is megkezdődött. 2021. december 31. napjáig több mint 45 fő, az emberkereskedelem áldozatának tekinthető személy részesült a Baptista Szeretetszolgálat Alapítvány és az Áldozatsegítő Központok által nyújtható szolgáltatásokban.*

Elkészült *„Az emberkereskedelem jelenlegi helyzete Magyarországon”* című tanulmánykötet bővített, aktualizált változata. Célunk a *kötetnek az emberkereskedelem, az áldozatsegítési, jogi segítségnyújtási és pártfogó felügyelői szakterületen a civil, egyházi és állami szervezetekben dolgozókhoz a szervezetek honlapjain és közvetlen úton történő eljuttatása.*

*2020. július 15-én Projektnyitó/Projekt bemutató szakmai megbeszélést szerveztünk*, az áldozatsegítéssel foglalkozó állami, civil és egyházi szervezetek képviselőinek részvételével, kiemelten az emberkereskedelem áldozatainak nyújtandó szolgáltatásokra fókuszálva. *2021. január 27-én és 2021. szeptember 14-én az Áldozatsegítő Központok koordinátorai, az Igazságügyi Minisztérium és a Baptista Szeretetszolgálat Alapítvány szakmai vezetői részvételével szakmai egyeztetést* *tartottunk* a Projekt eddigi megvalósítása során szerzett tapasztalatok alapján, kiemelten érintve a Konzorciumi Partnerek eddigi és jövőbeni együttműködését. *2021. december 1. és 2. napján online szakmai tapasztalatcserét tartottunk az Austrian Federal Ministry of Justice, a Center of Legal Competence, a Ministry of the Interior Criminal Intelligence Service Austria, a LEFÖ-IBS a MEN VIA és a Baptista Szeretetszolgálat Alapítvány, valamint az Igazságügyi Minisztérium munkatársai részvételével.*